“หุ้นเอเชีย” ผันผวน จับตา “เฟด” แถลงนโยบายการเงิน-ภาวะเศรษฐกิจ
“ตลาดหุ้นเอเชีย” เปิดผันผวน ตามทิศทางดัชนีดาวโจนส์ นักลงทุนจับตานายเจอโรม พาวเวล ประธานธนาคารกลางสหรัฐ “เฟด” แถลงนโยบายการเงินและภาวะเศรษฐกิจสหรัฐรอบครึ่งปีต่อสภาคองเกรสในสัปดาห์นี้

“ตลาดหุ้นเอเชีย” เปิดผันผวน ตามทิศทางดัชนีดาวโจนส์ นักลงทุนจับตานายเจอโรม พาวเวล ประธานธนาคารกลางสหรัฐ “เฟด” แถลงนโยบายการเงินและภาวะเศรษฐกิจสหรัฐรอบครึ่งปีต่อสภาคองเกรสในสัปดาห์นี้
22 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดผันผวนเช้านี้ โดยบางแห่งปรับตัวขึ้นตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 600 จุดในวันอังคาร (21 มิ.ย.2565) ขณะที่นักลงทุนจับตานายเจอโรม พาวเวล ประธานธนาคารกลางสหรัฐ (เฟด) แถลงนโยบายการเงินและภาวะเศรษฐกิจสหรัฐรอบครึ่งปีต่อสภาคองเกรสในสัปดาห์นี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,441.72 จุด เพิ่มขึ้น 195.41 จุด หรือ +0.74%, ดัชนี HSI ตลาดหุ้นฮ่องกงเปิดวันนี้ที่ 21,469.74 จุด ลดลง 89.85 จุด หรือ -0.42% และดัชนี SSE Composite ตลาดหุ้นจีนเปิดวันนี้ที่ 3,309.12 จุด เพิ่มขึ้น 2.40 จุด หรือ +0.07%
ขณะที่นักลงทุนจับตานายพาวเวลซึ่งมีกำหนดแถลงนโยบายการเงินและภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาในวันพุธที่ 22 มิ.ย. 2565 และจากนั้นจะแถลงต่อคณะกรรมาธิการบริการการเงินประจำสภาผู้แทนราษฎรในวันพฤหัสบดีที่ 23 มิ.ย. 2565
นอกจากนี้ นักลงทุนยังคงจับตาแนวโน้มเศรษฐกิจของสหรัฐ โดยล่าสุดทีมนักวิเคราะห์ของบริษัทโกลด์แมน แซคส์เตือนว่า ขณะนี้มีโอกาส 30% ที่เศรษฐกิจสหรัฐจะเข้าสู่ภาวะถดถอยในปี 2566 ซึ่งเพิ่มขึ้นจากเดิมที่ระดับ 15% โดยสาเหตุส่วนใหญ่มาจากผลกระทบของการที่เฟดปรับขึ้นอัตราดอกเบี้ยเร็วขึ้นและรุนแรงขึ้นเพื่อสกัดเงินเฟ้อ
ขณะเดียวกัน ตลาดยังซึมซับรายงานผลการประชุมของธนาคารกลางญี่ปุ่น (BOJ) ประจำเดือนเม.ย. โดยสำนักข่าวรอยเตอร์รายงานว่า คณะกรรมการ BOJ ส่วนใหญ่ย้ำถึงความจำเป็นที่จะต้องดำเนินโครงการกระตุ้นเศรษฐกิจต่อไป เพื่อพยุงเศรษฐกิจของประเทศที่ยังเปราะบางอยู่ ซึ่งเป็นสัญญาณบ่งชี้ว่า คณะกรรมการฯ ยังมองว่า ไม่จำเป็นที่จะต้องปรับเปลี่ยนแนวทางการดำเนินนโยบายคงอัตราดอกเบี้ยแบบต่ำเป็นพิเศษเพื่อสกัดค่าเงินเยนที่ทรุดตัวลง